SK Úradný vestník Európskej únie L 25/2

Vyhlásenie Európskej komisie o Dohode medzi EÚ a USA o ochrane osobných informácií v súvislosti s predchádzaním trestným činom, ich vyšetrovaním, odhaľovaním a stíhaním („zastrešujúca dohoda“)

Komisia pripomína, že zastrešujúca dohoda nepredstavuje právny základ pre prenos osobných údajov medzi EÚ a USA na účely predchádzania trestným činom vrátane terorizmu, ich vyšetrovania, odhaľovania ani stíhania (pozri článok 1 ods. 3 dohody). Namiesto toho v kombinácii s uplatniteľným právnym základom pre prenos a v súlade s podmienkami stanovenými v článku 5 dohody je cieľom dohody poskytovať primerané záruky v zmysle článku 37 ods. 1 smernice 2016/680. Naopak, dohoda nezahŕňa všeobecné povolenie prenosov. Dohoda navyše zachováva schopnosť vnútroštátnych orgánov pre ochranu osobných údajov v plnej miere uplatňovať svoje právomoci dohľadu priznané právom Únie, pokiaľ ide o medzinárodné prenosy, ktoré patria do jej pôsobnosti.

Komisia konštatuje, že v súlade s požiadavkou Európskeho parlamentu, formulovanou v jeho uznesení z 12. marca 2014 [2013/2188(INI)], zabezpečiť „účinné a vymožiteľné (…) justičné prostriedky pre všetkých občanov EÚ v USA“ a „stanoviť jasné práva pre občanov EÚ na rovnakom právnom základe, ako sú práva občanov USA“, sa v článku 19 ods. 1 zastrešujúcej dohody stanovujú práva občanov Európskej únie na využitie súdnych prostriedkov nápravy. Na dosiahnutie súladu s týmto ustanovením Kongres USA už prijal zákon o súdnych prostriedkoch nápravy (Judicial Redress Act). Je to dôležitý krok v procese vykonávania. Komisia na základe uistení, ktoré dostala počas rokovaní, očakáva, že všetky označenia v zmysle tohto zákona, a to EÚ ako „zahrnutej krajiny“, ako aj všetkých orgánov USA spracúvajúcich údaje, ktoré patria do rozsahu pôsobnosti dohody, ako „určeného federálneho úradu alebo zložky“, budú prijaté a že sa zákon bude vzťahovať na všetky prenosy údajov spadajúce do pôsobnosti dohody. Komisia potvrdzuje, že zahrnuté sú prenosy uskutočnené na základe dohody medzi EÚ a USA o využívaní osobných záznamov o cestujúcich (PNR) a dohody medzi EÚ a USA o spracovaní a zasielaní údajov obsiahnutých vo finančných správach z Európskej únie do Spojených štátov amerických na účely Programu na sledovanie financovania terorizmu (TFTP) (pozri článok 3 ods. 1 v spojení so štvrtým odsekom preambuly dohody) a že príslušné súbory údajov nemožno vylúčiť z rozsahu pôsobnosti zákona o súdnych prostriedkoch nápravy tak, aby sa ne nevzťahovali práva na využitie súdnych prostriedkov nápravy, ktoré sú v ňom stanovené. Komisia sa domnieva, že iba to zabezpečí úplné vykonávanie článku 19 ods. 1 dohody, ako sa vyžaduje v článku 5 ods. 2 a ods. 3 dohody.

Komisia sa domnieva, že článok 19 ods. 1 zastrešujúcej dohody predstavuje zásadné ustanovenie dohody, ktoré treba v plnom rozsahu uplatňovať, predovšetkým formou potrebných označení. Okrem toho, ako je stanovené v článku 23 ods. 1 dohody, Komisia bude počas spoločného preskúmania venovať osobitnú pozornosť účinnému vykonávaniu článku 19 dohody o súdnych prostriedkoch nápravy.

Hoci sa dodatočné práva na využitie súdnych prostriedkov nápravy stanovené v článku 19 ods. 1 dohody nevzťahujú na občanov z krajín mimo EÚ, nemá to vplyv na ďalšie existujúce súdne prostriedky nápravy vyplývajúce z právnych predpisov USA, ktoré sú dostupné každej osobe bez ohľadu na bydlisko alebo štátnu príslušnosť (pozri článok 19 ods. 3 dohody), napríklad podľa zákona o správnom konaní, zákona o ochrane súkromia v elektronických komunikáciách alebo zákona o slobode informácií.